Натхъуэмрэ Джатэгъэжьымрэ «Рубин»-р ягъэкIуатэ
Европэм и лигэм футболымкIэ и зэхьэзэхуэр Къэзан и «Рубин»-м ехъулIэныгъэкIэ къыщIидзащ. Абы хэлъхьэныгъэфI хуащIащ Натхъуэ Бейбэрсрэ Джатэгъэжь Иналрэ.
Натхъуэ Бейбэрс Джатэгъэжь Инал Тэтэрстаным и командэ нэхъыщхьэм щы-джэгу адыгэ щIалэхэр жыджэру хэтащ Европэм и лигэм хыхьэу иджыблагъэ щIэзыдза зэхьэзэхуэм. «Рубин»-м япэу хьэрхуэрэгъу къыхуэхъуа «Ягодина»-м и пэщIэдзэ зэIущIэм къэзандэсхэр 3:2-уэ Сербием щытекIуащ. ХьэщIэхэм дагъэкIа топхэм языхэзыр къы-зэхъулIар Натхъуэ Бейбэрсщ.
Тхьэмахуэ дэкIри, етIуанэ зэIущIэр екIуэкIащ. Абы япэу «Рубин»-м и фащэр щыгъыу къыщихьащ гъуащхьэхъумэ Джатэгъэжь Инал. Ар и къалэнхэм фIы дыдэу пэлъэщащ икIи «Ягодина»-м и гъуащхьауэхэр зэи зыIэщIигъэкIакъым. Арати, къэзандэсхэр етIуанэ зэIущIэми 1:0-у щытекIуэри, Европэм и лигэм ехьэлIа зэхьэзэхуэм и етIуанэ къекIуэкIыгъуэм хыхьащ.
Жыласэ Заурбэч.
